Πηγή: Omnia TV

Αλέξανδρος Λιτσαρδάκης

Τη νύχτα του Σαββάτου 16 προς Κυριακή 17 Φεβρουαρίου 2013, γίνεται επίθεση στο εργοτάξιο της Ελληνικός Χρυσός στις Σκουριές, όπου πυρπολείται εξοπλισμός εργολάβων της εταιρείας. Μετά τη φυγή των δραστών, οι φύλακες, κατ’ εντολή του αρχιφύλακα Σωτηρόπουλου Νικόλαου, αρχίζουν να συλλέγουν αντικείμενα από τον χώρο. Την επόμενη ημέρα (17/11/2013) στις 15:30 ο αρχιφύλακας του εργοταξίου Σωτηρόπουλος καλεί, τον Γεωργιάδη, φύλακα του εργοταξίου, ο οποίος δεν βρισκόταν καν σε βάρδια εκείνη την ώρα, και του δίνει εντολή να μεταφέρει τα εν λόγω αντικείμενα στο Α.Τ. Αρναίας.

Ο Γεωργιάδης μεταβαίνει στο Α.Τ. Αρναίας, όπου και δίνει ένορκη κατάθεση στους αστυνομικούς Κ. και Δ., που τελούν εκείνη την ώρα ανακριτικοί υπάλληλοι. Ο Γεωργιάδης καταθέτει στις 17/2/2013 και ώρα 16:00 τα εξής:

«Εργάζομαι στην εταιρεία φύλαξης North Star, η οποία έχει αναλάβει την φύλαξη του εργοταξίου της “Ελληνικός Χρυσός” στην θέση Σκουριές, Μεγάλης Παναγιάς Χαλκιδικής. Μου παρέδωσαν πριν μια ώρα μερικά αντικείμενα όπως : πλαστικά μπουκάλια, πυρσούς, κάλυκες φυσιγγίων κ.λπ. τα οποία βρέθηκαν εντός του εργοστασίου και γύρω από αυτό και τα οποία σχετίζονται με τα γεγονότα που έλαβαν χώρο χθες το βράδυ. Δεν έχω να προσθέσω τίποτε άλλο και υπογράφω.»

Έπειτα από την ένορκη αυτή κατάθεση του Γεωργιάδη, συντάσσεται από τους Δ. και Κ. έκθεση παραδόσεως και κατασχέσεως, στην οποία αναφέρεται :

«Προβήκαμε στην κατάσχεση 6 μπουκαλιών γυάλινων που περιέχουν εύφλεκτο υγρό*, δυο καλύκων κυνηγετικού όπλου, δύο πλαστικών μπουκαλιών τα οποία περιείχαν εύφλεκτο υγρό, τριών φωτοβολίδων χειρός κίτρινου χρώματος και 10 πλαστικών πωμάτων διαφόρων ειδών.»

Μετά τα 6 γυάλινα μπουκάλια που περιέχουν εύφλεκτο υγρό (μολότοφ) εισάγεται ένας αστερίσκος ο οποίος συμπληρώνει στο τέλος της αναφοράς: «*εντός ενός πάνινου σακιδίου»

Η έκθεση κατάσχεσης και παράδοσης διαρκεί 15 λεπτά και τελειώνει στις 16:30.

Την Τρίτη 19/2/2013 ο Γεωργιάδης καταθέτει ως αυτόπτης μάρτυρας στον εμπρησμό, στους αστυνόμους Μαϊκόπουλο και Σχοινά.

Την Τετάρτη 20/2/2013 ο Γεωργιάδης καλείται εκ νέου σε ένορκη εξέταση για διευκρινίσεις σχετικά με την παράδοση των πειστηρίων την Κυριακή το μεσημέρι.

Αφού επιβεβαιώνει όσα κατέθεσε τόσο στις 17 όσο και στις 19 του μήνα και δηλώνει ότι είναι αληθή, αναφέρει ότι τα αντικείμενα που παραλαμβάνει, κατ’ εντολή Σωτηρόπουλου, από το εργοτάξιο, είναι: δύο (2) κάλυκες κυνηγετικού όπλου, δύο (2) λιωμένα πλαστικά μπουκάλια, τρεις (3) φωτοβολίδες χειρός τύπου πυρσού και διάφορα πλαστικά καπάκια.

Ο αστυνόμος στη συνέχεια ρωτάει σχετικά με τις διαδικασίες που έλαβαν χώρα στο Α.Τ. Αρναίας.